[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 25.3.2011

COM(2011) 155 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ταμείου Αλληλεγγύης της ΕΕ

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] προβλέπει την κινητοποίηση του Ταμείου Αλληλεγγύης της Ευρωπαϊκής Ένωσης, του οποίου το ετήσιο ανώτατο όριο ανέρχεται σε 1 δισεκατ. ευρώ, πέραν των ποσών για τους αντίστοιχους τομείς του δημοσιονομικού πλαισίου. Οι όροι επιλεξιμότητας για την υπαγωγή στο Ταμείο εκτίθενται αναλυτικά στον κανονισμό (ΕΚ) αριθ. 2012/2002 του Συμβουλίου[2].

Με βάση την αίτηση ενίσχυσης στο πλαίσιο του Ταμείου που υποβλήθηκε από τη Σλοβενία, την Κροατία και την Τσεχική Δημοκρατία σχετικά με τις καταστροφικές πλημμύρες του Σεπτεμβρίου 2010, οι συνολικές εκτιμήσεις των προκληθεισών ζημιών έχουν ως εξής:

(σε EUR) |

Δικαιούχο κράτος | Άμεσες ζημίες | Κατώφλιο | Ποσό βασιζόμενο στο 2,5% | Ποσό βασιζόμενο στο 6% | Συνολικό ποσό προτεινόμενης ενίσχυσης |

Σλοβενία – Πλημμύρες Σεπτεμβρίου 2010 «μείζων καταστροφή» | 251 300 861 | 217 669 000 | 5 441 725 | 2 017 912 | 7 459 637 |

Κροατία – Πλημμύρες Σεπτεμβρίου 2010 «κριτήριο γειτονικής χώρας» | 47 002 839 | 275 804 000 | 1 175 071 | - | 1 175 071 |

Τσεχική Δημοκρατία – Πλημμύρες Αυγούστου 2010 | 436 477 560 | 824 029 000 | 10 911 939 | - | 10 911 939 |

Σύνολο | 19 546 647 |

Η Επιτροπή, αφού εξέτασε τις αιτήσεις[3], και έλαβε υπόψη το ανώτατο δυνατό ποσό επιχορήγησης από το Ταμείο, καθώς και το περιθώριο ανακατανομής πιστώσεων εντός του τομέα που απαιτεί πρόσθετες δαπάνες, προτείνει την κινητοποίηση του Ταμείου Αλληλεγγύης της Ευρωπαϊκής Ένωσης για συνολικό ποσό ύψους 18 371 576 ευρώ και 1 175 071 ευρώ, το οποίο θα διατεθεί εντός των τομέων 3β και 4 του δημοσιονομικού πλαισίου, αντίστοιχα.

Με την υποβολή της παρούσας πρότασης για τη χρησιμοποίηση του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 26 της διοργανικής συμφωνίας της 17ης Μαΐου 2006, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη προσφυγής στο Ταμείο και το απαιτούμενο ποσό. Η Επιτροπή καλεί κάθε σκέλος της αρμόδιας για τον προϋπολογισμό αρχής να πληροφορήσει το άλλο, καθώς και την Επιτροπή, σχετικά με τις προθέσεις του.

Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

Η Επιτροπή θα υποβάλει σχέδιο διορθωτικού προϋπολογισμού (ΣΔΠ), ούτως ώστε να εγγραφούν στον προϋπολογισμό του 2011 συγκεκριμένες πιστώσεις αναλήψεως υποχρεώσεων και πιστώσεις πληρωμών, όπως ορίζεται στο σημείο 26 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ταμείου Αλληλεγγύης της ΕΕ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[4], και ιδίως το σημείο 26,

Έχοντας υπόψη τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης[5],

Έχοντας υπόψη την πρόταση της Επιτροπής[6],

Εκτιμώντας τα ακόλουθα:

(1) Η Ευρωπαϊκή Ένωση συνέστησε το Ταμείο Αλληλεγγύης της Ευρωπαϊκής Ένωσης (εφεξής το «Ταμείο») για να εκφράσει την αλληλεγγύη της προς τον πληθυσμό περιοχών που πλήττονται από καταστροφές.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου Αλληλεγγύης εντός ανωτάτου ετησίου ορίου 1 δισεκατ. ευρώ.

(3) Ο κανονισμός (ΕΚ) αριθ. 2012/2002 περιλαμβάνει τις διατάξεις που διέπουν την κινητοποίηση του Ταμείου.

(4) Η Σλοβενία, η Κροατία και η Τσεχική Δημοκρατία υπέβαλαν τις αιτήσεις τους για κινητοποίηση του Ταμείου με σκοπό την αντιμετώπιση της καταστροφής που προκλήθηκε από μεγάλες πλημμύρες.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2011, κινητοποιείται ποσό ύψους 19 546 647 ευρώ σε πιστώσεις αναλήψεως υποχρεώσεων και σε πιστώσεις πληρωμών βάσει του Ταμείου Αλληλεγγύης της Ευρωπαϊκής Ένωσης.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ L 139 της 14.6.2006, σ. 1.

[2] ΕΕ L 311 της 14.11.2002, σ. 3.

[3] Ανακοίνωση προς την Επιτροπή SEC(2011) 218 και SEC(2011) 373 σχετικά με αιτήσεις για κινητοποίηση του Ταμείου Αλληλεγγύης της Ευρωπαϊκής Ένωσης που υπέβαλαν η Σλοβενία, η Κροατία και η Τσεχική Δημοκρατία, αντίστοιχα.

[4] ΕΕ C 139 της 14.06.2006, σ. 1.

[5] ΕΕ L 311 της 14.11.2002, σ. 3.

[6] ΕΕ C […], […], σ. […]